# Shadrack Nsajigwa akumbushia Yanga ilivyompa maisha

## Muktasari:

**Wakati mabadiliko haya yanaendelea, beki wa zamani wa timu hiyo, Shadrack Nsajigwa ‘Fuso’, ambaye sasa anainoa Namungo FC, amefunguka kuhusu safari ya Yanga ilivyokuwa chini ya utawala wa marehemu Yusuf Manji.**

YANGA SC, chini ya uongozi wa Hersi Said, inaendelea kupambania mabadiliko makubwa ya uendeshaji kutoka mfumo wa wanachama pekee hadi kuuza hisa. Huu ni mchakato wa kihistoria unaoshuhudia klabu ikigeuza njia yake ya uendeshaji na kuingiza mabadiliko ambayo yatadumu kwa vizazi vijavyo.

Wakati mabadiliko haya yanaendelea, beki wa zamani wa timu hiyo, Shadrack Nsajigwa ‘Fuso’, ambaye sasa anainoa Namungo FC, amefunguka kuhusu safari ya Yanga ilivyokuwa chini ya utawala wa marehemu Yusuf Manji.

Nsajigwa, ambaye aliacha alama ndani ya Yanga akikitumikia kikosi hicho kuanzia 2006 hadi 2012 huku pia akiwa nahodha, anasema kuwa Manji ndiye alianzisha mabadiliko makubwa ndani ya timu hiyo, hasa katika usajili wa wachezaji na ulipaji wa mishahara, hatua iliyoongeza thamani yao.

“Siwezi kuweka wazi mafanikio yangu lakini kikubwa ninachoweza kusema tulianza kuneemeka chini ya utawala wa Manji, hii ni baada ya kupandisha thamani zetu kwenye suala zima la usajili na ulipaji mishahara,” anasema na kuongeza.

“Chini ya utawala wa Manji ndio mabadiliko ya fedha ya usajili na mishahara mikubwa ilianza, binafsi nilinufaika kwenye utawala wake hicho ndio kitu kikubwa nakumbuka. Mungu aendelee kumpumzisha mahala pema peponi.”

Katika mahojiano maalum na Mwanaspoti, Nsajigwa alieleza jinsi alivyoshuhudia mabadiliko makubwa wakati wa utawala wa Manji, akibainisha kuwa hatua ya kupandisha kiwango cha usajili na mishahara iliwasaidia wachezaji wengi, akiwemo yeye.

Ameeleza kuwa mabadiliko haya yalileta mafanikio makubwa kwa wachezaji na klabu kwa ujumla.

Kwa upande mwingine, Nsajigwa alielezea kwa undani maana ya jina lake la utani ‘Fuso’ pamoja na mambo mengine kibao katika uchezaji wake soka la kulipwa hadi kuamua kugeukia ukocha, wapo ambao walichochea hilo.

**JINA LA FUSO**

Nsajigwa anafahamika zaidi kwa jina la utani "Fuso", ambapo anasema jina hilo alilipata kutokana na aina ya uchezaji wake wa kupanda na kushuka, akiendana na kasi ya gari aina ya "Fuso".

"Jina la Fuso lilitokana na aina ya uchezaji wangu. Hata kama nilikuwa na mwili mkubwa, nilikuwa na kasi ya kupanda na kushuka uwanjani kama vile magari ya Fuso yanavyopanda milima na kubeba mzigo mzito. Huu ndio uchezaji wangu, hivyo nikalipata hiyo jina," anasema Nsajigwa huku akionekana kufurahi.

**SIFA ZA NAHODHA**

Kama nahodha wa zamani wa Yanga na Taifa Stars, Nsajigwa anasema uongozi ni kipawa, na kila kiongozi anapaswa kuwa na uwezo wa kuwasimamia wenzake. Anasema mchezaji kuwa nahodha, ni muhimu kuwa na mahusiano mazuri na wachezaji wenzako, viongozi na benchi la ufundi.

“Kuongoza timu ni zaidi ya kuwa na uwezo mkubwa uwanjani. Inahitaji pia kuwa na ufanisi katika mawasiliano na viongozi na wachezaji wenzako. Uongozi ni kipawa na kama unakosa sifa hizo hata kama ni staa huwezi kuwa kiongozi bora," anasema Nsajigwa.

Aliongeza kwamba, licha ya kuwa na kipaji cha kuongoza wachezaji uwanjani, si kila staa ana sifa ya kuwa kiongozi mzuri.

Anasema kuwa wachezaji wa sasa wanajali zaidi "ustaa" wao kuliko uwezo wao wa kuongoza wachezaji wenzako, jambo ambalo linahitajika kuzingatiwa ili kuhakikisha ufanisi wa timu.

"Kocha na nahodha wanapaswa kuwa na mahusiano mazuri kwa sababu wao ni sehemu muhimu ya kuleta mafanikio ya timu."

**KASEJA, MECKY NA MATOLA**

Katika mahojiano haya, Nsajigwa pia anawataja Juma Kaseja, Mecky Maxime na Suleiman Matola kwamba walikuwa viongozi bora uwanjani na kwamba sifa zao za uongozi zilikuwa muhimu katika mafanikio ya timu.

“Manahodha hawa walikuwa na uwezo mkubwa wa kuongoza timu. Walikuwa makocha wa ndani, walijua jinsi ya kuwaongoza wenzake. Kwa mfano, Juma Kaseja alikuwa na uwezo mkubwa wa kuwahamasisha wachezaji na Mecky Maxime alikuwa na mtindo mzuri wa kuwaeleza wachezaji wake mikakati ya mchezo,” anasema Nsajigwa.

**CHANGAMOTO ZA KUFUNDISHA**

Baada ya kustaafu soka la ushindani, Nsajigwa alijikita katika ukocha. Anasema changamoto kubwa katika ukocha ni kumfanya mchezaji afanye kama alivyokuwa anafanya yeye akiwa mchezaji.

Anasema kuwa ni vigumu kwa wachezaji wa sasa kufanya kile alichokuwa akifanya yeye enzi za utawala wake.

"Changamoto kubwa ni kutaka wachezaji wafanye kama nilivyokuwa nafanya mimi. Lakini, kila mtu ni tofauti. Wachezaji wa sasa wanahitaji kuelekezwa kwa njia tofauti. Nilikuwa na kasi kubwa na ufanisi, lakini sasa ni vigumu kuwataka wachezaji wafanye kama mimi nilivyokuwa nacheza,” anasema Nsajingwa.

Anasema kwamba alijua mapema kuwa alitaka kuwa kocha kabla hata ya kustaafu, lakini aliweza kupata ushauri kutoka kwa makocha mbalimbali aliofundishwa nao, ambao walimshauri baada ya kumaliza soka nianze mara moja kozi ya ukocha.

**MAXIMO, POULSEN NA MARSH**

Nsajigwa anazungumzia namna alivyoweza kupata mafundisho ya ukocha kutoka kwa makocha maarufu kama Marcio Maximo, Kim Poulsen na Marehemu Sylvester Marsh.

Anasema kuwa makocha hao waliona kuwa ana kipawa cha kuwa kiongozi na mchezaji bora, hivyo walimshauri kumaliza soka la ushindani na kujiingiza katika ukocha.

"Maximo aliona kipawa changu cha kuongoza, na aliniambia kuwa nikiwa na elimu ya ukocha, ningeweza kuwa kocha bora. Hivyo ndivyo ilivyokuwa, na bado naendelea kujifunza na kuboresha ujuzi wangu wa ukocha," anasema Nsajigwa.

Anasema pia kuwa licha ya kwamba alikuwa na ndoto ya kuwa mfanyabiashara, mapendekezo ya makocha hawa yaliweza kumsaidia kubadilisha mawazo na kujikita katika ukocha.

**KADI NYEKUNDU**

Kama beki, Nsajingwa alikumbana na changamoto nyingi za kadi nyekundu kutokana na aina ya mchezo alivyokuwa akicheza. Anasema kuwa mara nyingi kadi nyekundu alizozipata zilikuwa ni matokeo ya presha ya mchezo au kutokana na makosa yaliyofanywa na wachezaji wa timu pinzani.

“Nilikuwa nikicheza kwenye nafasi ya ulinzi, na mara nyingi nilikumbana na ghasia uwanjani. Kuna wakati nilipata kadi nyekundu kutokana na makosa ya wapinzani. Nilijikuta nikipata kadi kutokana na kutetea wachezaji wangu,” anasema Nsajingwa.

Anakumbuka alipoonyeshwa kadi nyekundu dhidi ya Burkina Faso akiwa na Taifa Stars ambapo anabainisha kwamba kosa halikuwa lake lakini akaadhibiwa.

**DABI BORA**

Katika mahojiano haya, Nsajigwa alizungumzia baadhi ya mechi muhimu za dabi alizocheza dhidi ya Simba. Anasema kuwa moja ya mechi bora alizocheza ilikuwa ni ushindi wa Yanga dhidi ya Simba mwaka 2016, ambapo Yanga walishinda 1-0, bao likifungwa na Boniface Ambani.

“Ushindi huo ulikuwa muhimu kwetu kama wachezaji na kwa mashabiki wa Yanga, kwani ulifuta vichapo vya nyuma. Kulikuwa na furaha kubwa, na viongozi walitufurahisha kwa kuongeza bonasi,” anasema Nsajigwa, akisisitiza umuhimu wa matokeo ya mechi hiyo.

**KUHUSU LIGI KUU BARA**

Nsajigwa anasema kuwa Ligi Kuu Tanzania inaendelea kuwa bora lakini bado kuna haja ya kuongezea ubora kwa michuano ya kimataifa na usajili wa wachezaji wa kigeni.

Anasema kuwa Tanzania inahitaji wachezaji wa kiwango cha juu ili waweze kufanya vizuri katika michuano ya kimataifa.

"Kwa sasa ligi inaendelea kuwa na ushindani mkubwa, lakini bado kuna haja ya kuangalia usajili na maandalizi ya timu kwa michuano ya kimataifa. Wachezaji wa kigeni wanapokuwa wa kiwango cha juu, hiyo itasaidia pia kuboresha kiwango cha timu zetu," anasema Nsajingwa.